ΤΟ ΗΡΑΙΟ ΤΗΣ ΣΑΜΟΥ

Το Ηραίο της Σάμου, τόπου γέννησης της Ήρας και γάμου της με τον Δία, είναι από τα σημαντικότερα ιερά της θεάς στην Ελλάδα και η λατρεία της στο νησί μαρτυρείται ήδη από την Εποχή του Χαλκού.

Τον 8ο αιώνα π.Χ. κτίζεται ο πρώτος μεγάλος ναός της Ήρας («εκατόμπεδον»), ο οποίος ανοικοδομείται τον 7ο. Αντικαθίσταται από νέο, γιγάντιο δίπτερο ναό (52,5 x 105 μ.), ο οποίος κτίζεται το 570-560 π.Χ. με αρχιτέκτονες τον Ροίκο και τον Θεόδωρο.

Ο μοναδικός αυτός ναός χαρακτηρίστηκε θαύμα της ιωνικής αρχιτεκτονικής, αλλά καταστράφηκε από σεισμό λίγα χρόνια μετά την αποπεράτωσή του. Στα χρόνια της τυραννίας του Πολυκράτη άρχισαν οι εργασίες για ένα δίπτερο ναό μεγαλύτερων διαστάσεων, 55,16 x 108,63 μ., με 155 κίονες ύψους 20 μέτρων. Ο ναός του Πολυκράτη δεν ολοκληρώθηκε ποτέ, αλλά δεν έπαψε να εντυπωσιάζει στην αρχαιότητα.

 Η ανασκαφή στο χώρο μαρτυρεί ότι επρόκειτο για ιερό με παγκόσμια φήμη, καθώς έφερε στο φως έξοχα αναθήματα από όλο τον τότε γνωστό κόσμο.

 Από το 1992 έχει ενταχθεί στη λίστα των Μνημείων Παγκόσμιας Πολιτιστικής Κληρονομιάς της UNESCO.